Na temelju članka 76. Zakona o sportu (“Narodne novine”, broj 71/06, 150/08, 124/10, 124/11, 86/12, 94/13, 85/15, 19/16, 98/19, 47/20 i 77/20) i članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika, na sjednici od 2022. godine, donosi

**P R O G R A M**

**javnih potreba u sportu Grada Šibenika za 2023. godinu**

**I.**

Ovim Programom utvrđuju se javne potrebe Grada Šibenika u sportu za 2023. godinu za koje se sredstva osiguravaju iz Proračuna Grada Šibenika za 2023. godinu u sveukupnom iznosu od 2.441.162 EUR.

**II.**

Sukladno članku 76. stavku 4. Zakona o sportu (“Narodne novine”, broj 71/06, 150/08, 124/10, 124/11, 86/12, 94/13, 85/15, 19/16, 98/19, 47/20 i 77/20), Gradsko vijeće Grada Šibenika obvezno je zajedno sa Proračunom Grada Šibenika donijeti i Program javnih potreba u sportu za svaku kalendarsku godinu.

Javne potrebe u sportu za koje se sredstva osiguravaju iz proračuna Grada Šibenika su aktivnosti, poslovi i djelatnosti za koje je određeno da su od značenja za sport na području Grada Šibenika, a to su:

* poticanje i promicanje sporta,
* provođenje sportskih aktivnosti djece i mladeži;
* djelovanje Zajednice sportova Grada Šibenika i sportskih udruga;
* osiguravanje uvjeta za provođenje treninga, organiziranje i provođenje sustava natjecanja;
* opća i posebna zdravstvena zaštita sportaša;
* održavanje i izgradnju, te upravljanje sportskim objektima;
* organiziranje i provođenje školskih sportskih natjecanja učenika;
* sportsko-rekreacijske aktivnosti građana i invalida, te druge sportske aktivnosti koje su u funkciji unapređenja i čuvanja zdravlja i podizanja psihofizičke sposobnosti građana.

**III.**

Programska područja utvrđuju se na osnovi istaknutih potreba iz stavka 3. prethodnog članka, a sadržavaju:

1. **PROGRAM JAVNIH POTREBA U SPORTU…………………………………………. 844.674 EUR**

Financijskim sredstvima za ostvarivanje programskih aktivnosti točke 1.ovog članka (u nastavku) raspolaže Zajednica sportova grada Šibenika. Planirane iznose Grad Šibenik će isplaćivati na račun Zajednice sportova grada Šibenika u jednakim mjesečnim iznosima, temeljem zahtjeva i ugovora kojega će Grad Šibenik sklopiti s Zajednicom sportova. Zajednica sportova Grada Šibenika sklopit će ugovore s krajnjih korisnicima za ostvarivanje javnih potreba iz svake pojedine aktivnosti, te će ih dostaviti nadležnom upravnom odjelu Grada Šibenika.

Aktivnosti su sljedeće:

1. ***Stipendiranje vrhunskih sportaša .................................................... 7.963 EUR***

Temeljem prijedloga Izvršnog odbora Zajednice sportova Grada Šibenika, a sukladno Pravilniku o dodjeli sportskih stipendija vrhunskim sportašima Grada Šibenika, namjenska sredstva u utvrđenom iznosu dodjeljuju se kategoriziranim vrhunskim sportašima (prema kategorizaciji Hrvatskog olimpijskog odbora).

Ugovore o stipendiranju vrhunski sportaši sklapaju sa Zajednicom sportova Grada Šibenika, koja će na temelju zahtjeva za doznaku sredstava prema Gradu Šibeniku, odobrena sredstva isplatiti na račune sportaša u 2023. godini.

1. ***Djelovanje sportskih udruga ............................................……………... 703.431 EUR***

Zajednica sportova Grada Šibenika raspisuje Javni poziv za predlaganje programa javnih potreba u sportu za 2023. godinu i na temelju kriterija i bodova iz Pravilnika o izračunu vrijednosti i razvrstavanju sportova u gradu Šibeniku, Izvršni odbor Zajednice upućuje prijedlog Gradu Šibeniku o raspodjeli odobrenih sredstava sportskim udrugama, kojeg će zaključkom utvrditi gradonačelnik Grada Šibenika. Temeljem zaključka, Zajednica sportova Grada Šibenika će sa utvrđenim sportskim udrugama sklopiti ugovore o korištenju odobrenih sredstava.

Sredstva će se dostavljati mjesečno, temeljem zahtjeva Zajednice sportova Grada Šibenika na

račun podnositelja zahtjeva koji će ista uplaćivati na račune sportskih udruga.

1. ***Opća i zdravstvena zaštita sportaša - sportska ambulanta 47.780 EUR***

Zdravstvena zaštita sportaša provodi se u ustanovi Dom zdravlja Šibenik s kojim Zajednica sportova Grada Šibenika sklapa ugovor o pružanju usluga. Dom zdravlja Šibenik, kao izvršitelj usluge, obvezuje se uslugu specifične zdravstvene zaštite sportašima pružati u svojoj posebno organiziranoj i opremljenoj ambulanti za sportsku medicinu, te osigurati medicinski tim u sastavu jednog liječnika specijalista sportske medicine i jedne medicinske sestre/tehničara.

1. ***Djelovanje Zajednice sportova grada Šibenika 85.500 EUR***

Zajednica sportova Grada Šibenika najviša je sportska udruga grada koja je osnovana zbog potrebe ostvarivanja zajedničkih interesa u sportu. Djelovanje Zajednice uređeno je člankom 48. i 76. Zakona o sportu i odredbama njezinog Statuta. Temeljna zadaća Zajednice je na svom području skrbiti o planiranju, organiziranju, promicanju i kontroli provedbe sportske djelatnosti, koje su temeljem članka 1. Zakona o sportu djelatnosti od posebnog interesa za Republiku Hrvatsku.

Zajednica sportova Grada Šibenika kroz svoju stručnu službu obavlja programske, stručne, analitičke i računovodstveno-financijske poslove, kako za svoje potrebe, tako i za sportske klubove udružene u zajednicu. Grad Šibenik i Zajednica sportova Grada Šibenika sklopit će ugovor kojim će definirati međusobna prava i obveze za 2023. godinu.

Financijska sredstva za navedenu aktivnost Grad Šibenik će isplaćivati na račun Zajednice sportova Grada Šibenika tijekom 2023. godine u jednakim mjesečnim iznosima.

**2. ODRŽAVANJE I IZGRADNJA SPORTSKIH OBJEKATA………………………...…1.562.644 EUR**

**2.1. Održavanje i izgradnja sportskih objekata ……………………………….…. 1.264.644 EUR**

Financijskim sredstvima za ostvarivanje ove programske aktivnosti točke raspolaže Javna ustanova „Športski objekti Šibenik“.

Sredstvima planiranim u Proračunu za 2023. godinu za ovu programsku aktivnost osigurava se redovno funkcioniranje Javne ustanove, odnosno financiraju se plaće djelatnika, te ostali materijalni i financijski rashodi, kao i neophodna ulaganja u sportske objekte radi podizanja standarda i bolje kvalitete uvjeta treniranja sportaša. Vlastite prihode Javna ustanova „Športski objekti Šibenik“ ostvaruje od najma i pružanja usluga u svojim objektima.

Javna ustanova „Športski objekti Šibenik“ u okviru svoje djelatnosti upravlja i skrbi o slijedećim

sportskim objektima:

1. Sportski centar Grad (sportske dvorane Baldekin i Miminac);
2. Sportski centar Bazeni Crnica (otvoreni, zatvoreni bazen, teretana);
3. Sportski centar Ljubica (sportska dvorana za borilačke sportove, betonsko igralište za nogomet i košarku, teretana);
4. Sportsko-rekreacijski centar „Ražine Donje“ (malonogometno i košarkaško igralište, sprave za vježbanje na otvorenom),
5. Park šuma Šubićevac (trim staza, sprave za vježbanje na otvorenom),
6. Teniski tereni Šubićevac,
7. Nogometno igralište u Zablaću, te
8. Sportska igrališta grada Šibenika (igrališta u gradskim četvrtima i mjesnim odborima).

Svojim programima i djelovanjem Ustanove stvaraju se kvalitetni uvjeti za odvijanje sportskih i rekreativnih aktivnosti, zadovoljavaju se standardi za održavanje prvenstvenih utakmica i natjecanja, uz redovno praćenje natjecateljskih sezona za sve sportove koji koriste prostor i termine u Javnoj ustanovi „Športski objekti Šibenik“. Isto tako, svojim aktivnostima Ustanova omogućava razvoj sportske rekreacije i provođenje posebnih programa za osobe s invaliditetom, te održavanje satove tjelesne i zdravstvene kulture učenika srednjih škola s područja grada Šibenika.

Financijska sredstva za ostvarivanje sljedećih programskih aktivnosti ove točke realizirati će Grad Šibenik.

**2.2. Sportsko-rekreacijska zona Jamnjak ………………………………………………… 33.000 EUR**

Izgradnjom i uređenjem Sportsko-rekreacijske zone Jamnjak realizirati će se najveći dio aktivnosti usmjerenih razvoju sportskih sadržaja, izgradnji i osiguravanju sportske infrastrukture za vježbanje i bavljenje sportom djece, mladih, sportaša, građana, invalida, rekreativaca i ostalih interesnih dionika društva, utvrđenih smjernicama i ciljevima Strategije razvoja sporta i sportske infrastrukture Grada Šibenika 2020.-2027. godine.

Sportsko-rekreacijska zona Jamnjak obuhvaća 190 378 m2 površine unutar koje su građevine koje će se ovisno o stanju sanirati ili rekonstruirati, a dijelom se planiraju izgraditi i zamjenske građevine. Sportski sadržaji i sportovi predviđeni unutar zone su: atletska staza, sportski poligoni uz atletsku stazu, trim staza, fitness na otvorenom, stolni tenis, kuglana, badminton, borilački sportovi, squash, padel, sportska gimnastika, kavezni mali nogomet, boćalište, petanque, paint ball, dječji poligon i dr.

Osim toga, uz planirane sportske sadržaje i sportske površine osigurati će se prostorije uprave i operativnog sektora zone, prostorije kineziterapije i saune, te manji ugostiteljsko-uslužni prostor.

Sredstva planirana u 2023. godini odnose se na troškove izrade Idejnog projekta za realizaciju sadržaja u zoni Jamnjaka.

**2.3. Izmjena podloge sportske dvorane OŠ Meterize ………………………………... 199.000 EUR**

Planirana sredstva u 2023. godini odnose se na troškove dovršetka započetih radova koji se odnose na postavljanje nove parketne podloge sportske dvorane Osnovne škole Meterize. Sredstva za realizaciju ovog projekta planiraju se ostvariti dijelom iz vlastitih sredstava proračuna u visini od 92.000 EUR-a, a dijelom iz sredstava koje je Grad dobio i osigurao na Natječaju za sufinanciranje sportskih programa poticanja lokalnog sporta i sportskih natjecanja u 2022. godini Ministarstva turizma i sporta u visini od 107.000 EUR-a.

Provedbom navedenog projekta obnoviti će se i opremiti  sportska dvorana Osnovne škole Meterize s ciljem podizanja  kvalitete i broja organiziranih sportskih događaja i tehničkih uvjeta u samoj dvorani, a vezano s time i povećanja ukupne razine javnih usluga  u Gradu Šibeniku.Ova ulaganja su izuzetno bitna za kvalitetu bavljenja sportom budući da su ciljana skupina korisnika dvorane ne samo učenici osnovnih škola, nego i rekreativci i  profesionalni sportaši. Pružanje visokokvalitetnih sportskih usluga, ali i stvaranje mogućnosti za povećanje broja sportova koji će se stvoriti realizacijom navedenog projekta izuzetno je važno za popularizaciju sportskog načina života i stvaranje zdravih navika od najranijih godina života.

**2.4. Uređenje vanjskog igrališta Miminac ……………………………………………..…. 66.000 EUR**

Planirana sredstva odnose se na promjenu podloge igrališta i nabave nove opreme u cilju stvaranja kvalitetnijih uvjeta treniranja korisnika igrališta i organizacije sportskih programa.

**3. OSTALI SPORTSKI PROGRAMI ………………………………………………….......... 33.844 EUR**

1. ***Školske sportske aktivnosti ............................................................................... 3.318 EUR***

Program školskih sportskih aktivnosti učenika provodi se kroz školska sportska natjecanja osnovnih i srednjih škola, koja se provode u svim ekipnim sportskim disciplinama. Ovim aktivnostima se promiče sport i bavljenje sportom među djecom školskog uzrasta u svrhu unapređivanja njihovog zdravstvenog statusa, organiziranjem brojnih tribina provode se programi edukacije učenika protiv nasilja na školskim i sportskim terenima, organiziraju se i provode natjecanja školskih sportskih društava na razini gradova i županija, uz suradnju i podršku Saveza susjednih županija i Hrvatskog školskog sportskog saveza.

Planirana sredstva odnose se na troškove organizacije i provedbe natjecanja koje provodi Savez školskih sportskih društava Šibensko-kninske županije.

Realizacija ovih sredstava utvrdit će se ugovorom sklopljenim između Saveza školskih sportskih društava Šibensko-kninske županije i Zajednice sportova Grada Šibenika.

1. ***Ostali sportski programi . …. 30.526 EUR***

Planirana sredstava odnose se na aktivnosti sportskih udruga korisnika Proračuna Grada Šibenika, koje ne spadaju u redovne aktivnosti prema Programu javnih potreba u sportu Grada Šibenika za 2023. godinu, a od interesa su za grad Šibenik. Korisnici ovog programa mogu biti sportske udruge čije aktivnosti i djelovanje imaju širi interes za sport i lokalnu zajednicu, a koje iz opravdanih razloga nisu mogle biti planirane prilikom prijave na javni poziv. Na temelju pristiglih zahtjeva za sufinanciranje programa/aktivnosti i sklopljenog ugovora sa Zajednicom sportova Grada Šibenika, sredstva će se doznačiti na žiro-račun udruge, uz obavezu namjenskog trošenja odobrenih sredstava. Korisnik sredstava dužan je, u ostavljenom roku, opravdati utrošak odobrenih sredstava Zajednici sportova Grada Šibenika.

Također, u okviru ove aktivnosti planirana su sredstva i za nastavak tradicionalnih sportskih manifestacija koji su od interesa šibenskog sporta kao što su Šibenska regata krstaša i Međunarodna regata Civitanova-Šibenik. U suradnji sa šibenskim plivačkim klubovima u 2023. godini nastavlja se projekt Integracije plivanja u sustav školstva, koji će se provoditi tijekom proljeća i jeseni 2023. godine s djecom osnovnih škola kojima je osnivač Grad Šibenik.

**IV.**

Izvršenje ovog Programa prati i nadzire Upravni odjel za društvene djelatnosti Grada Šibenika.

O izvršenju Programa i utrošku odobrenih sredstava Zajednica sportova Grada Šibenika i Javna ustanova „Športski objekti Šibenik“ podnose polugodišnja i godišnja programska i financijska izvješća s naturalnim pokazateljima o provedenim programima i projektima gradonačelniku Grada Šibenika.

Zajednica sportova Grada Šibenika i Javna ustanova „Športski objekti Šibenik“ podnose na znanje jednom godišnje Izvješće o radu s financijskim pokazateljima Gradskom vijeću Grada Šibenika na jednoj od redovnih sjednica.

**V.**

Ovaj Program stupa na snagu osmog dana od dana objave „Službenom glasniku Grada Šibenika“, a primjenjivat će se od 1. siječnja 2023. godine do 31. prosinca 2023. godine.

KLASA: 620-01/21-01/

URBROJ: 2182-1-05/1-22-

Šibenik,

GRADSKO VIJEĆE GRADA ŠIBENIKA

PREDSJEDNIK

dr.sc.Dragan Zlatović

Dostaviti:

1. „Službeni glasnik Grada Šibenika“ - ovdje

2. Upravni odjel za društvene

djelatnosti – ovdje

3. Upravni odjel za financije – ovdje

4. Zajednica sportova grada Šibenika

5. Javna ustanova „Športski objekti“ Šibenik

6. Dokumentacija – ovdje

7. Arhiv – ovdje

**OBRAZLOŽENJE**

Pravni temelji za donošenje akta sadržani su u članku 76. Zakona o sportu („Narodne novine“,

broj 71/06, 150/08, 124/10, 124/11, 86/12, 85/15, 19/16, 98/19, 47/20 i 77/20), članka 16. Zakona proračunu („Narodne novine, broj 87/08, 136/12 i 15/15), te članka 37. Statuta Grada Šibenika (“Službeni glasnik Grada Šibenika”, broj 2/21).

Javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave su programi i aktivnosti, poslovi i djelatnosti od značaja za jedinicu samouprave.

Jedinice lokalne i područne (regionalne) samouprave, pa tako i Grad Šibenik, utvrđuju javne potrebe u sportu i za njihovo ostvarivanje osiguravaju financijska sredstva iz svojih proračuna u skladu sa Zakonom o sportu.

Javne potrebe u sportu za koje se sredstva osiguravaju iz proračuna Grada Šibenika su aktivnosti, poslovi i djelatnosti za koje je određeno da su od značenja za sport na području Grada Šibenika, a to su:

* poticanje i promicanje sporta, osobito sporta djece i mladeži;
* djelovanje Zajednice sportova Grada Šibenika i sportskih udruga;
* osiguravanje uvjeta za provođenje treninga, organiziranje i provođenje sustava natjecanja, te opću i posebnu zaštitu sportaša;
* održavanje i izgradnju, te upravljanje sportskim objektima;
* organiziranje i provođenje školskih sportskih natjecanja učenika;
* sportsko-rekreacijske aktivnosti građana i invalida, te druge sportske aktivnosti koje su u funkciji unapređenja i čuvanja zdravlja i podizanja psihofizičke sposobnosti građana.

Prema preporuci Državnog ureda za reviziju, sredstva za provedbu programa javnih potreba u sportu koja se osiguravaju u gradskom proračunu, a odnose se na poticanje i promicanje sporta, provođenje sportskih aktivnosti djece, mladeži i studenata, djelovanje sportskih udruga, sportskih zajednica i saveza, sportsku pripremu, domaća i međunarodna natjecanja, opću i posebnu zdravstvenu zaštitu sportaša, zapošljavanje osoba za obavljanje stručnih poslova u sportu, te na sportske i rekreacijske aktivnosti osoba s teškoćama u razvoju, osoba s invaliditetom i drugih građana, prenose se u cijelosti na račun Zajednice sportova, u skladu s odredbama Zakona o sportu, te ugovorom sa Zajednicom sportova Grada Šibenika osigurava se njihovo korištenje u skladu s programima javnih potreba u sportu.

Program javnih potreba u sportu Grada Šibenika za 2023. godinu usklađen je s pozicijama u Proračunu Grada Šibenika za 2023. godinu i projekcija za 2024. i 2025. godinu - u Razdjelu: 003 Upravni odjel za društvene djelatnosti, Glava: 00307-46132 Program javnih potreba u sportu.

Slijedom navedenog, predlaže se Gradskom vijeću Grada Šibenika donošenje Programa javnih potreba u sportu Grada Šibenika za 2023. godinu.